ພວກນັກລົບຝ່າຍກະບົດ ຕຽມທໍາການໂຈມຕີ ທີ່ໝັ້ນຂອງກາດດາຟີ (ເບິ່ງວີດີໂອກັບຮູບສະລາຍດ໌)
ພວກນັກລົບຂອງອໍານາດປົກຄອງຊົ່ວຄາວ ສຸມກໍາລັງ ເພື່ອກຽມ ທໍາການໂຈມຕີ ນຶ່ງໃນທີ່ໜັ້ນແຫ່ງສຸດທ້າຍຂອງຜູ້ນໍາລີເບຍ.
ພວກນັກລົບຂອງອໍານາດປົກຄອງຊົ່ວຄາວລີເບຍ ໄດ້ສຸມກໍາລັງເພື່ອຈະທໍາການໂຈມຕີນຶ່ງ ໃນທີ່ໝັ້ນແຫ່ງສຸດທ້າຍທີ່ຍັງເຫລືອຢູ່ບໍ່ເທົ່າໃດແຫ່ງ ຂອງຜູ້ນໍາລີເບຍ ມວມມາ ກາດດາຟີ ນັ້ນ ຫລັງຈາກທີ່ການເຈລະຈາທີ່ແນໃສ່ເພື່ອເກ້ຍກ່ອມໃຫ້ພວກກໍາລັງທີ່ຈົງຮັກພັກດີຕໍ່ທ່ານ ກາດດາຟີຍອມຈໍານົນຢ່າງສັນຕິ ໃນເມືອງ Bani Walid ທີ່ຜູ້ຄົນໄດ້ພາກັບອົບພະຍົບໜີ ອອກໄປແລ້ວນັ້ນ ພັງທະລາຍລົງ ທ່ານ Abdullah Kanshil ຜູ້ເຈລະຈາສໍາລັບສະພາປົກຄອງລະຍະຂ້າມຜ່ານແຫ່ງຊາດລີ ເບຍ ກ່າວໃນວັນອາທິດວານນີ້ວ່າ ການເຈລະຈາກັນໄດ້ປະສົບກັບຄວາມລົ້ມແຫລວ ເວລາ ພວກອາວຸໂສຊົນເຜົ່າທີ່ນິຍົມທ່ານກາດດາຟີບໍ່ຍອມຮັບເອົາຂໍ້ສະເໜີທີ່ຈະສົ່ງສະບຽງຢຸກຢາ ການແພດໄປຍັງເມືອງ Bani Walid ໂດຍມີເງື່ອນໄຂວ່າ ໃຫ້ພວກນັກລົບຂອງຝ່າຍກະ ບົດເຂົ້າໄປໃນເມືອງພ້ອມກັນນັ້ນ ແຕ່ບໍ່ມີຖ້ອຍຖະແຫລງໃດໆອອກມາຈາກຝ່າຍຊົນເຜົ່າ ນັ້ນ ກ່າວກັນວ່າ ເມືອງ Bani Walid ຊຶ່ງຕັ້ງຢູ່ຫ່າງຈາກນະຄອນຫລວງຕຣີໂປລີໄປທາງທິດ ຕາເວັນອອກສຽງໃຕ້ ປະມານ 170 ຫລັກກິໂລແມັດນັ້ນ ຂາດເຂີນລົດໂຮງໝໍ ທ່ານໝໍ ແລະສະບຽງຢຸກຢາ ຮວມທັງນໍ້າດື່ມນໍ້າໃຊ້ ແລະເຂົາປາອາຫານຢ່າງຮ້າຍແຮງ ໃນຂະນະດຽວກັນ ທີ່ກຸງຕຣີໂປລີ ລັດຖະບານຊົ່ວຄາວລີເບຍໄດ້ປະກາດແຜນການ ທີ່ຈະ ໂຮມເອົາພວກນັກຕໍ່ສູ້ຂອງຕົນ 3000 ຄົນເຂົ້າໃນກໍາລັງຕໍາຫລວດແຫ່ງຊາດ ແລະຊອກ ວຽກການອື່ນໆໃຫ້ພວກນັກຕໍ່ສູ້ ຄົນອື່ນໆທີຍັງເຫລືອນັ້ນເຮັດ ບັນດາເຈົ້າໜ້າທີ່ສະພາ ປົກຄອງລະຍະຂ້າມຜ່ານກ່າວວ່າ ແຜນການດັ່ງກ່າວກໍຈະໄຂຮັບເອົາພວກທີ່ທໍາການຕໍ່ສູ້ ໃຫ້ທ່ານກາດດາຟີນັ້ນ ເຊ່ນກັນ